Carsten Hansen (S), 1999-12-03:
I Socialdemokratiet har vi mange visioner.
Vi har også visioner for hele uddannelsesområdet, og en af visionerne er, at 95 pct. af en ungdomsårgang skal have en uddannelse.
Det er også en målsætning, vi sætter handling bag med en selvstændig lovgivning for produktionsskolerne.
Vi gør dem til et selvstændigt redskab for hele ungdomsskoleproblematikken, hele ungegruppen.
Vi mener, at vi i langt højere grad skal benytte os af det potentiale, som disse skoler jo i virkeligheden har til at opfange de unge, der har svært ved at klare sig i andre uddannelsesmæssige sammenhænge.
Vi oplever jo stadig, at en lille gruppe unge har svært ved at komme videre efter folkeskolen.
De søger godt nok ind i en uddannelse, men dropper ud igen eller finder ikke arbejde.
De går ganske simpelt i stå og har ikke motivation til at få noget udbytte af de kommunale aktiveringsmuligheder.
Her mener vi selvfølgelig ikke vi kan lade stå til; det er jo ikke socialdemokratisk politik.
Vi har brug for, at alle unge får en uddannelse og kommer ud på arbejdsmarkedet, og derfor vil vi også samle denne lille gruppe svage unge op. De har brug for en særlig hjælp til at blive kvalificeret til en kompetencegivende uddannelse.
Derfor har vi produktionsskolerne, og derfor har vi også snart en selvstændig lovgivning for dem.
Vi ser det som en brobygning, vi ser det også som et af de mange værktøjer, vi skal have i en aktiv uddannelsespolitik, herunder sammenhæng med erhvervsuddannelserne fra sidste år og sammenhæng med EGU'en, altså erhvervsgrunduddannelsen.
Vi mener, at dér er produktionsskolerne et selvstændigt og et vigtigt værktøj. En af de ting, som den lovgivning, vi behandler her i Tinget, lægger op til, er frit optag.
Det er i øvrigt det eneste sted, hvor det går den vej i den lovgivning, der bliver præsenteret i år, at vi simpelt hen kommer af med kvotestyringen.
Den hidtidige rammestyring, der har været for produktionsskolerne, ligesom den måde, man har rullende optag på til produktionsskolerne, mener vi måske egentlig har været med til at forringe indsatsen lidt for de svage grupper.
Derfor mener vi, det er nødvendigt, at vi får ændret det, og hvis vi skal nå vores målsætning, mener vi også, det er nødvendigt med den fleksible ind- og udslusning.
Derfor er det frie optag med.
Lovforslaget selvstændiggør jo også produktionsskolerne som et redskab, der er rettet mod de 18-25-årige, og også som en brobygning til de øvrige ungdoms- og erhvervsuddannelser.
Lovforslaget peger jo på, at produktionsskolerne skal fungere som brobyggere mellem grundskolen og det kompetencegivende uddannelsessystem, herunder, som jeg sagde før, særlig erhvervsskolerne.
Det her forslag skaber ikke kun fordele for de unge, men også for produktionsskolerne, som på den vis får et mere præcist sigte.
Det vil formentlig medføre en klar definition
af fagudbudet på de enkelte skoler, som igen vil være med til at styrke den selvforståelse, det selvbillede, der er på skolerne.
Så skal jeg ikke lægge skjul på, at også det her lovforslag har været i spil i finanslovforhandlingerne, og der var jo et stort flertal, som fastlagde en række principper for finansieringen.
Vi er optaget af at leve op til det, som ligger i finanslovforslaget, og lad mig blot sige, at der står i finansloven, at det skal være et reelt tilbud til de unge i målgruppen, også i små kommuner og i tyndtbefolkede områder; det skal være overalt i landet.
Altså kort sagt: Produktionsskoler skal være et tilbud for alle i hele landet.
Vi er i hvert fald meget åbne over for at finde nogle fleksible løsninger under udvalgsarbejdet og glæder os til den videre behandling af det her rigtig gode lovforslag i Tinget og i udvalgene.